als_Latn dik_Latn sag_Latn
Bashkitë nuk vendosin për çmimin e biletës (Burimi: Gazeta-Shqip, www.gazeta-shqip.com)
Bashkitë nuk vendosin për çmimin e biletës
Kanë kaluar rreth dy muaj nga vendimi i Këshillit të Ministrave, që detyron këshillat bashkiakë të përcaktojnë çmimet e biletave të transportit urban, e megjithatë, asnjë institucion nga këta të fundit nuk e ka përfshirë këtë çështje në rendin e ditës, në mbledhjen e radhës. Për rrjedhojë, bileta e autobusit sot kushton po 30 lekë të reja, pavarësisht pretendimeve të vazhdueshme të Shoqatës së Transportit Urban. Rritja e çmimit të biletës së autobusit do të rëndonte xhepat e qytetarëve, por përfaqësuesit e shoqatës bëjnë me dije se në një rast si ky, ato që po ndëshkohen janë shoqëritë e transportit, të cilët kanë një sërë shpenzimesh për të mbuluar, ndërsa zgjidhja e vetme për ta mbetet rritja e çmimit të biletës së autobusit. Dje, ishte takimi i dytë që përfaqësues të Shoqatës së Transportit Urban kishin me Bashkinë e Tiranës, brenda një harku kohor prej dy javësh, por ende pa një zgjidhje për pretendimet e tyre. Zyrtarisht mësohet se Shoqata e Transportit i ka rikujtuar Bashkisë së Tiranës që përcaktimi i çmimit të biletës tanimë është kompetencë e saj, për këtë arsye duhet të marrë një vendim. Propozimi i tyre vazhdon të jetë i njëjti me atë të vitit të kaluar, rritja e çmimit të jetë 50-70 lekë të reja, pasi 30 sa ç’është aktualisht dhe prej vitesh, është e pamjaftueshme, për të përballuar shpenzimet e mirëmbajtjes, kolaudimit, apo të karburantit, siç pretendon Shoqata e Transportit. Ata bëjnë me dije për gazetën “Shqip”, se përfaqësues të Bashkisë së Tiranës kanë këmbëngulur se vendosja e çmimit të biletës së autobusit nuk është tagër i tyre, pavarësisht se në prill të vitit 2014, Komisioni për Punën, Çështjet Sociale dhe Shëndetësinë miratoi projektligjin për disa shtesa në ligjin “Për transportet rrugore”, të ndryshuar, një prej të cilave ishte edhe përcaktimi i çmimit të biletës së transportit. “Është hera e dytë që bisedojmë me përfaqësues të Bashkisë së Tiranës për problemin që na shqetëson prej kohësh, çmimi i biletës. Por na përcjellin me justifikimin e kotë që zgjidhja e kësaj çështjeje nuk varet prej tyre. Kujt duhet t’i drejtohemi? Deri dje i kemi kërkuar llogarisë qeverisë, tani kjo e fundit ia delegoi kompetencat pushtetit vendor, ndërsa ky i fundit thotë që nuk mban përgjegjësi. Kjo është e turpshme!”, tha një prej përfaqësuesve të Shoqatës së Transportit Urban.
Propozimi
Çështja e pazgjidhur e çmimit të biletës së autobusit është kthyer sërish në qendër të vëmendjes nga grupet e interesit, ndërsa pretendimet dhe kërkesat e Shoqatës së Transportit Urban mbeten të ngjashme. “Ofrimi i një shërbimi cilësor ka kosto, për këtë arsye, një shoqëri e caktuar shpenzon një sasi të konsiderueshme parash qoftë për mirëmbajtjen e autobusëve, qoftë për rrogat e punonjësve, përfshirë këtu faturinot dhe shoferët, përgjegjësit e orareve, qoftë për mirëmbajtjen e mjeteve në rast defektesh apo investimesh të ndryshme, apo qoftë edhe për karburantin. Të gjitha këto janë në kurrizin tonë. Natyrisht që kjo është në interesin tonë dhe të kontratës që ne nënshkruajmë me Bashkinë e Tiranës për të ofruar shërbim në këtë sektor, por që gjithsesi duhet të merren parasysh edhe pretendimet tona sepse kontrata nuk është vetëm e jona, por është dypalëshe. Më parë, edhe pse kontratën e lidhnim me Bashkinë e Tiranës, ishte qeveria ajo e cila i jepte zgjidhje ose jo rritjes së çmimit të biletës, ndërsa tani, edhe kontratën, edhe çmimin e biletës e vendos bashkia me vendim qeverie”, – tha pronari i një prej shoqërive të transportit qytetas. Ata i ofrojnë bashkisë dy alternativa: Rritjen e çmimit e biletës deri në 70 lekë ose heqjen e akcizës së karburantit dhe TVSH-së për abonetë.
Ndryshimi
Vendimi i Këshillit të Ministrave i marrë më 12 nëntor 2014 dhe i botuar në Fletoren Zyrtare më 26 nëntor detyron këshillat vendorë të caktojnë tarifat e reja jo më shumë se një muaj nga hyrja në fuqi e këtij vendimi. Kështu, kalimi i kompetencave për vendosjen e tarifave të transportit qytetas nga Ministria e Transporteve drejt Këshillave Bashkiakë, detyron këta të fundit që në mbledhjen e radhës të marrin një vendim për rritjen ose uljen e tarifave.
23.01.2015
Burimi: Gazeta-Shqip
als_Latn als_Latn als_Latn als_Latn als_Latn als_Latn als_Latn unk als_Latn